TARYBOS REGLAMENTAS (EB) Nr. 78/2008
2008 m. sausio 21 d.
dėl priemonių, kurių Komisija turi imtis 2008-2013 m. naudodama nuotolinio stebėjimo technologijas, sukurtas pagal bendrąją žemės ūkio politiką
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 37 straipsnio 2 dalies trečią pastraipą,
atsižvelgdama į Komisijos pasiūlymą,
atsižvelgdama į Parlamento nuomonę (1),
kadangi:
(1)
Remiantis Sutarties 33 straipsnio 2 dalies a punktu, kuriant bendrąją žemės ūkio politiką (BŽŪP) visų pirma atsižvelgiama į žemės ūkio veiklos savitumą, kuris priklauso nuo žemės ūkio socialinės struktūros ir nuo struktūrinių bei gamtinių įvairių žemės ūkio regionų skirtumų. Todėl svarbu turėti atitinkamos informacijos apie žemės ir kultūrų būklę šiame kontekste, ypač - bendram rinkų organizavimui. Naudojantis nuotolinio stebėjimo technologijomis galima gauti tam reikalingų duomenų, jei jos galėtų apimti visus rajonus, svarbius administruojant žemės ūkio rinkas.
(2)
Taikant 2000 m. gegužės 22 d. Europos Parlamento ir Tarybos sprendimą Nr. 1445/2000/EB dėl aerofotografavimo ir nuotolinio stebėjimo technologijų naudojimo žemės ūkio statistikos tikslams 1999-2003 metais (2) su pakeitimais ir prieš jį buvusius sprendimus, ypač - 1988 m. rugsėjo 26 d. Tarybos sprendimą 88/503/EB dėl žemės ūkio statistikai taikomo nuotolinio stebėjimo technologijų bandomojo projekto (3) 2004-2007 m. įgyta patirtis sudarė galimybes agrometeorologinei prognozuojamo derliaus ir žemės bei auginamų kultūrų būklės kontrolės sistemai pasiekti aukšto lygio veiklos ir plėtros stadiją ir įrodyti, kad ji yra veiksminga.
(3)
Be to, buvo įrodyta, kad nuotolinis stebėjimas tenkina BŽŪP administravimo poreikius ir kad tokių poreikių negalima patenkinti naudojant tradicines žemės ūkio prognozės ir statistikos priemones. Dėl jo taip pat išaugo stebėjimų tikslumas, objektyvumas, greitis, stebėjimai tapo dažnesni, o žemės ūkio prognozės modeliai, ypač modelių kūrimas regioniniu pagrindu, patobulėjo. Galiausiai, dėl nuotolinio stebėjimo buvo įmanoma parengti specifines ar papildomas technologijas, skirtas žemės ūkio statistiniams duomenims rinkti, ir sutaupyti stebėsenos ir žemės ūkio išlaidų kontrolės srityje. Todėl reikėtų numatyti, kad šios nuotolinės stebėsenos technologijos, finansuojamos iš Europos žemės ūkio garantijų fondo 2008-2013 m. remiantis 2005 m. birželio 21 d. Tarybos reglamento (EB) Nr. 1290/2005 dėl bendrosios žemės ūkio politikos finansavimo (4) 3 straipsnio 2 dalies e punktu, būtų ir toliau įgyvendinamos.
(4)
Visgi reikėtų pataisyti ir pertvarkyti priemonių, kurių Komisija turi imtis pagal BŽŪP nuotolinio stebėjimo srityje, įgyvendinimo taisykles, ir pagal šią sistemą vykdomas veiklos priemones atskirti nuo mokslinių tyrimų reikalaujančių priemonių. Dėl pastarųjų turi būti numatyta atskira nuostata bendrojoje mokslinių tyrimų ir plėtros programoje.
(5)
Taip pat reikėtų numatyti, kad įgyvendinant priemones Komisijos gauti duomenys ir apskaičiavimai turi būti pateikti valstybėms narėms ir apie juos pranešta Europos Parlamentui bei Tarybai pateikiant tarpinę bei galutinę ataskaitas apie vykdomų nuotolinio stebėjimo priemonių įgyvendinimą ir Komisijai skirtų išteklių panaudojimą kartu pateikiant, jei reikia, pasiūlymą tęsti tokių priemonių įgyvendinimą pasibaigus šiame reglamente nustatytam laikotarpiui,
PRIĖMĖ ŠĮ REGLAMENTĄ:
1 straipsnis
1. Nuo 2008 m. sausio 1 d. iki 2013 m. gruodžio 31 d. priemonės, kurias Komisija įgyvendina naudodama nuotolinio stebėjimo technologijas pagal bendrąją žemės ūkio politiką, gali būti finansuojamos iš Europos žemės ūkio garantijų fondo remiantis 2005 m. birželio 21 d. Tarybos reglamento (EB) Nr. 1290/2005 dėl bendrosios žemės ūkio politikos finansavimo 3 straipsnio 2 dalies e punktu, kai tomis priemonėmis siekiama Komisijai suteikti galimybes:
a)
administruoti žemės ūkio rinkas;
b)
užtikrinti agroekonominę žemės ūkio paskirties plotų ir kultūrų būklės kontrolę, kad būtų galima apskaičiuoti derliaus ir produkcijos kiekį;
c)
skatinti galimybę naudotis b punkte numatytais duomenimis;
d)
užtikrinti technologinę agrometeorologinės sistemos kontrolę.
2. 1 dalyje minimos priemonės yra šios:
a)
duomenų, reikalingų įgyvendinant ir kontroliuojant BŽŪP, visų pirma, iš palydovų gautų duomenų ir meteorologinių duomenų kaupimas arba pirkimas;
b)
geografinių duomenų infrastruktūros ir interneto svetainės sukūrimas;
c)
su oro sąlygomis susijusių specifinių tyrimų atlikimas;
d)
agrometeorologinių ir ekonometrinių modelių atnaujinimas.
Jei būtina, šios priemonės įgyvendinamos glaudžiai bendradarbiaujant su laboratorijomis ir nacionalinėmis institucijomis.
2 straipsnis
Komisija sudaro galimybę valstybėms narėms elektroniniu būdu susipažinti su duomenimis ir apskaičiavimais, gautais įgyvendinant 1 straipsnio 1 dalyje numatytas priemones.
3 straipsnis
Išsamios šio reglamento įgyvendinimo taisyklės, visų pirma susijusios su šio reglamento 2 straipsnyje numatytų duomenų ir apskaičiavimų pateikimu, priimamos Reglamento (EB) Nr. 1290/2005 41 straipsnio 3 dalyje nustatyta tvarka.
4 straipsnis
Iki 2010 m. liepos 31 d. ir atitinkamai iki 2013 m. liepos 31 d. Komisija Europos Parlamentui ir Tarybai turi pateikti tarpinę ir galutinę ataskaitą apie nuotolinio stebėjimo priemonių įgyvendinimą ir Komisijai pagal šį reglamentą skirtų išteklių panaudojimą.
Tinkamais atvejais prie galutinės ataskaitos turi būti pridedamas pasiūlymas tęsti tokių priemonių įgyvendinimą pagal BŽŪP.
5 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Jis taikomas nuo 2008 m. sausio 1 d. iki 2013 m. gruodžio 31 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2008 m. sausio 21 d.